ऑस्ट्रेलिया ने 20 ओवरों में पांच विकेट पर 184 का अच्छा स्कोर खड़ा किया जिसे हासिल करने में भारतीय बल्लेबाज़ पूरी तरह नाकाम रहे. बेहतरीन बल्लेबाज़ी के लिए डेविड वार्नर मैन ऑफ़ द मैच चुने गए.ऑस्ट्रेलिया ने पहले बल्लेबाज़ी की. सलामी बल्लेबाज़ों शेन वाटसन और डेविड वार्नर ने पैर जमाने में थोड़ा वक़्त लिया लेकिन फिर जल्द ही अपने इरादे ज़ाहिर कर दिए.वाटसन और वार्नर के आगे भारतीय गेंदबाज़ बेबस से नज़र आए. छक्कों की तो मानो मैदान पर बरसात हो रही थी. दोनों ने मिलकर 13 छक्के लगाए. 11वें ओवर में यूसुफ़ पठान ने शेन वाटसन को 54 के स्कोर पर आउट किया. इसके बाद 14वें ओवर में डेविड वार्नर 72 के स्कोर पर आउट हुए.लेकिन जब तक दोनों खिलाड़ी आउट हुए 14 ओवर में ऑस्ट्रेलिया का स्कोर 142 हो चुका था. अंतिम ओवरों में ज़रूर भारतीय गेंदबाज़ लगाम कसने में कामयाब रहे. 20 ओवरों में ऑस्ट्रेलिया ने पाँच विकेट पर 184 रन बनाए.भारतीय पारीभारतीय पारी की शुरुआत बेहद खराब रही. पहले तीनों बल्लेबाज़- मुरली विजय( दो रन), गंभीर (नौ रन) और रैना (पाँच रन) सस्ते में ही निपट गए. इसके बाद आए रोहित शर्मा ने अकेले ही मोर्चा संभालने की कोशिश की लेकिन उन्हें दूसरे छोर पर किसी का साथ नहीं मिला.भारतीय विकेट नियमित रूप से गिरते रहे. भारतीय बल्लेबाज़ी का अंदाज़ा इसी बात से लगाया जा सकता है कि रोहित शर्मा के अलावा केवल हरभजन सिंह ऐसे खिलाड़ी थे जिनका स्कोर दोहरे अंकों में था. उन्होंने 13 रन बनाए.रोहित शर्मा अकेले योद्धा की तरह अंत तक लड़े और 79 रन बनाकर नाबाद रहे.भारतीय टीम 20 ओवर भी पूरे नहीं कर पाई. सारी टीम 17.4 ओवरों में 135 पर सिमट गई. शॉन टेट ने तीन विकेट झटके.